b'\n_START_ARTICLE_\nAplinkos apskaita\n_START_PARAGRAPH_\nAplinkos apskaita (kartais \xc4\xafvardinama kaip darnumo vertinimas arba darnumo apskaita) yra apskaitos at\xc5\xa1aka, susijusi su ekonomini\xc5\xb3 vienet\xc5\xb3 (kompanij\xc5\xb3, gamykl\xc5\xb3, valstybi\xc5\xb3, ir t. t.) aplinkai daromo poveikio ir aplinkos poveikio ekonominiams vienetams steb\xc4\x97jimu, vertinimu, analizavimu bei ataskait\xc5\xb3 teikimu. Aplinkos apskaitos b\xc5\xabtinyb\xc4\x97 auga a\xc5\xa1tr\xc4\x97jant aplinkosaugos problemoms, nes apskaitos informacijos vartotojai (akcininkai, kreditoriai, darbuotojai, visuomen\xc4\x97, ir kt.) yra vis labiau suinteresuoti daugiau \xc5\xbeinoti apie esam\xc4\x85 bei b\xc5\xabsim\xc4\x85 kompanijos \xc4\xaftak\xc4\x85 aplinkai, aplinkosaugos reikalavim\xc5\xb3 poveik\xc4\xaf verslui, gamyboje naudojam\xc5\xb3 gamtini\xc5\xb3 i\xc5\xa1tekli\xc5\xb3 b\xc5\xabkl\xc4\x99, ir pan._NEWLINE_Vykdant aplinkos apskait\xc4\x85 siekiama kurti darni\xc4\x85 ekonomik\xc4\x85, kurioje: 1) gamyba b\xc5\xabt\xc5\xb3 vykdoma kuo ma\xc5\xbeiau kenkiant aplinkai; 2) b\xc5\xabt\xc5\xb3 skatinamas atsakingas gamtini\xc5\xb3 i\xc5\xa1tekli\xc5\xb3 naudojimas; 3) gamybos poveikis aplinkai \xc4\xafgaut\xc5\xb3 pinigin\xc4\x99 i\xc5\xa1rai\xc5\xa1k\xc4\x85 ir b\xc5\xabt\xc5\xb3 \xc4\xaftraukiamas \xc4\xaf galutin\xc4\x99 produkt\xc5\xb3 kain\xc4\x85 (t. y. aplinkai \xe2\x80\x9edraugi\xc5\xa1kesni\xe2\x80\x9c produktai kainuot\xc5\xb3 pigiau, nei aplinkai kenkiantys); 4) ma\xc5\xbe\xc4\x97t\xc5\xb3 valstyb\xc4\x97s parama ter\xc5\xa1ian\xc4\x8dioms industrijoms.\n_START_SECTION_\nIstorija\n_START_PARAGRAPH_\nAplinkos apskaitos u\xc5\xbeuomazgos randamos XX a. septintojo de\xc5\xa1imtme\xc4\x8dio prad\xc5\xbeioje, kada ekonomistas E. F. Schumacher pasteb\xc4\x97jo, jog esama ekonomin\xc4\x97 sistema tinkamai ne\xc4\xafvertina i\xc5\xa1 aplinkos gaunamos naudos ir nedarniai naudoja i\xc5\xa1teklius. Pavyzd\xc5\xbeiui, atmosfera nevertinama kaip kapitalas, o atmosferos tar\xc5\xa1a kaip patiriamas nuostolis. Schumacher sulauk\xc4\x97 pritarimo ne tik i\xc5\xa1 aplinkosauginink\xc5\xb3, bet ir i\xc5\xa1 kit\xc5\xb3 ekonomist\xc5\xb3, kaip kad Herman Daly. Nepaisant to i\xc5\xa1samesnis aplinkos apskaitos mokslo pl\xc4\x97tojimas ir perk\xc4\x97limas \xc4\xaf praktik\xc4\x85 prasid\xc4\x97jo tik a\xc5\xa1tuntojo de\xc5\xa1imtme\xc4\x8dio pabaigoje._NEWLINE_1991 m. \xc4\xafvyko pirmoji tarptautin\xc4\x97 aplinkos apskaitos konferencija Badene, Austrijoje. Joje paruo\xc5\xa1t\xc4\x85 dokument\xc4\x85 publikavo JTO Statistikos departamentas, pavadinimu Integruota aplinkos ir ekonomin\xc4\x97 apskaita. Sekan\xc4\x8diais metais vykusios Jungtini\xc5\xb3 Taut\xc5\xb3 Aplinkos ir pl\xc4\x97tros konferencijos metu priimtame dokumente Dienotvark\xc4\x97 21, aplinkos apskaita buvo \xc4\xafvardinta kaip vienas i\xc5\xa1 darniojo vystymosi siekio komponent\xc5\xb3._NEWLINE_\xc5\xa0iuo metu aplinkos apskaita naudojama rengiant poveikio aplinkai vertinimus, vie\xc5\xa1as kompanij\xc5\xb3 aplinkosaugos ataskaitas; ji reikalinga \xc4\xafmon\xc4\x97ms gauti su aplinkos apsauga susijusius sertifikatus (kaip kad ISO 14001).\n_START_SECTION_\nR\xc5\xab\xc5\xa1ys\n_START_PARAGRAPH_\nAplinkos apskaita gali b\xc5\xabti skirstoma \xc4\xaf tris r\xc5\xab\xc5\xa1is: globali\xc4\x85, valstybin\xc4\x99 ir privataus sektoriaus. Globali aplinkos apskaita siekia \xc4\xafvertinti ekonomin\xc4\x97s veiklos poveik\xc4\xaf aplinkai pasauliniu mastu. Valstybin\xc4\x97 aplinkos apskaita apsiriboja tam tikra \xc5\xa1alimi, tiria jos gamtinius i\xc5\xa1teklius ir valstyb\xc4\x97je vykdomos politikos \xc4\xaftak\xc4\x85 aplinkai. Privataus sektoriaus aplinkos apskaita analizuoja kompanij\xc5\xb3 santyk\xc4\xaf su aplinka._NEWLINE_Aplinkos apskaita taip pat skirstoma pagal tai, koks ekonominio vieneto ir aplinkos santykis yra nagrin\xc4\x97jamas. Aplinkos vadybos apskaita (angl. environmental management accounting) nagrin\xc4\x97ja, kiek aplinkos apsauga kainuoja kompanijai arba valstybei, t. y. koki\xc4\x85 \xc4\xaftak\xc4\x85 ekonominei veiklai daro aplinkos apsauga. Pavyzd\xc5\xbeiui, kiek kompanijai kainuos aplinkos apsaugos reikalavim\xc5\xb3 laikymasis, aplinkosaugos mokes\xc4\x8diai, \xc5\xbealos aplinkai padengimas, ir kita. Tuo tarpu ekologin\xc4\x97 apskaita (angl. ecological accounting) ai\xc5\xa1kinasi, koki\xc4\x85 \xc4\xaftak\xc4\x85 aplinkai daro kompanija arba valstyb\xc4\x97: kiek sunaudoja resurs\xc5\xb3, kiek \xc4\xaf aplink\xc4\x85 i\xc5\xa1meta ter\xc5\xa1al\xc5\xb3, kiek \xc5\xbealos padaro ekosistemoms, ir t. t.'